Document ID: 32000R1080

Κανονισμός (ΕΚ) αριθ. 1080/2000 του Συμβουλίου
της 22ας Μαΐου 2000
περί υποστηρίξεως στην προσωρινή Αποστολή των Ηνωμένων Εθνών για το Κοσσυφοπέδιο (MINUK) και στο Γραφείο του Ανωτάτου Εκπροσώπου στη Βοσνία-Ερζεγοβίνη (OHR)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,
την πρόταση της Επιτροπής,
τη γνώμη του Ευρωπαΐκού Κοινοβουλίου(1),
Εκτιμώντας τα ακόλουθα:
(1) Στο Κοσσυφοπέδιο και στη Βοσνία-Ερζεγοβίνη, όπου η Κοινότητα συνεχίζει μια ενεργό πολιτική ανασυγκρότησης, παροχής βοήθειας για την επιστροφή προσφύγων και εκτοπισμένων, και οικονομικής και περιφερειακής συνεργασίας, η διεθνής κοινότητα έχει συστήσει υπηρεσίες, και συγκεκριμένα την προσωρινή Αποστολή των Ηνωμένων Εθνών για το Κοσσυφοπέδιο (MINUK) και το Γραφείο του Ανωτάτου Εκπροσώπου στη Βοσνία-Ερζεγοβίνη (OHR), με σκοπό να εξασφαλίσει τη μεταβατική πολιτική διοίκηση και την εφαρμογή των ειρηνευτικών συμφωνιών.
(2) Η εγκατάσταση σε εύθετο χρόνο, καθώς και η τακτική λειτουργία αυτών των υπηρεσιών μπορούν να αποτελέσουν σημαντικούς παράγοντες για τη μεγιστοποίηση της αποτελεσματικότητας της κοινοτικής βοήθειας στα πλαίσια αυτής της πολιτικής.
(3) Είναι συνεπώς σκόπιμο να προβλεφθεί νομικό πλαίσιο το οποίο να καλύπτει τη χρηματοδοτική συμβολή της Κοινότητας σε αυτές τις δύο υπηρεσίες.
(4) Οι δράσεις του παρόντος κανονισμού εντάσσονται στην κοινοτική πολιτική το Κόσσοβο και στη Βοσνία-Ερζεγοβίνη και είναι αναγκαίες προς επίτευξη ενός κοινοτικού στόχου. Η συνθήκη δεν προβλέπει, για την έκδοση του παρόντος κανονισμού, άλλες εξουσίες από εκείνες του άρθρου 308,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η Κοινότητα, στα πλαίσια της πολιτικής της για ανασυγκρότηση, παροχή βοήθειας για την επιστροφή προσφύγων και εκποτισμένων και οικονομική και περιφερειακή συνεργασία στο Κοσσυφοπέδιο και τη Βοσνία-Ερζεγοβίνη, παρέχει χρηματοδοτική συμβολή για την ίδρυση και λειτουργία της MINUK (τέταρτο σκέλος) και του OHR.
2. Η χρηματοδότηση λαμβάνει τη μορφή επιδότησης στον προϋπολογισμό της MINUK και του OHR.
Άρθρο 2
1. Την εφαρμογή των ενεργειών που προβλέπονται στον παρόντα κανονισμό αναλαμβάνει η Επιτροπή.
2. Το ποσό της επιδότησης, οι επιλέξιμες δαπάνες, η χρονική διάρκεια, οι λεπτομέρειες εφαρμογής καθώς και οι λεπτομέρειες ελέγχου της διαχείρισης και του τελικού προορισμού της κοινοτικής επιδότησης, θα αποτελέσουν αντικείμενο σύμβασης χρηματοδότησης μεταξύ της Επιτροπής, εξ ονόματος της Κοινότητας, και των δικαιούχων υπηρεσιών.
Οι όροι της σύμβασης αποβλέπουν στην εξασφάλιση μιας δίκαιης κατανομής των βαρών μεταξύ της Ευρωπαϊκής Ένωσης και των άλλων παραγόντων της διεθνούς κοινότητας.
Άρθρο 3
Η Επιτροπή ελέγχει την εφαρμογή του παρόντος κανονισμού και υποβάλλει τακτικά έκθεση στο του Ευρωπαϊκό Κοινοβουλίο και στο Συμβούλιο.
Άρθρο 4
Οι συμβάσεις χρηματοδότησης καθώς και κάθε απορρέουσα σύμβαση ή κείμενο εφαρμογής προβλέπουν ρητώς ότι η Επιτροπή, οι οργανισμοί που έχουν εξουσιοδοτηθεί από την Επιτροπή, το Ελεγκτικό Συνέδριο και η Ευρωπαϊκή Υπηρεσία καταπολέμησης της απάτης (OLAF) έχουν τη δυνατότητα, εφόσον παραστεί ανάγκη, να προβούν σε έλεγχο επιτόπου.
Άρθρο 5
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Μαΐου 2000.

Labels: 18
15
19
5